એ જ રીતે કોઇ પ્રખ્યાત બ્રાન્ડના નામ, લોગો કે પેકેજીંગની નકલ કરવાથી આપણી બ્રાન્ડ આપોઆપ એના જેવી પ્રખ્યાત બની જતી નથી. હા, એ નકલ કરવાથી પ્રારંભમાં આપણે થોડા સમય માટે લોકોનું ધ્યાન આકર્ષી શકીએ ખરા, પરંતુ આગળ જતાં એ જ ધ્યાન આપણી બ્રાન્ડ પ્રત્યેના તિરસ્કારમાં પલટાઇ જાય છે. આપણી બ્રાન્ડ એમની નજરોમાં નીચી ઉતરી જાય છે. નકલખોરને કોઇ ઇજ્જ્ત મળતી નથી. સચિન તેંડુલકર પોતાની અનેક વર્ષોની ક્રિકેટ કારકીર્દિમાં સતત સારી રમતનું પ્રદર્શન કરીને સફળ થઇ શકેલા. આ રાતોરાત નથી થયું. એનું નામ ધારણ કરવાથી આપણી અંદર સચિનની સફળતાના ગુણો આપોઆપ પ્રસ્થાપિત નથી થઇ જતા. એ જ રીતે માર્કેંટમાં નામ કમાવવા માટે, એક મજબૂત બ્રાન્ડ તરીકેની શાખ ઊભી કરવા માટે કોઇ પણ બ્રાન્ડે સતત સારો દેખાવ કરવો પડે છે, ત્યારે એ નામ બને છે. એક મજબૂત બ્રાન્ડના બાહ્ય દેખાવની બાબતોની કોપી કરવાથી આપણી બ્રાન્ડ પણ એના જેવી જ સફળ થઇ જશે, એવું માનવાની ભૂલ આપણે ન કરવી જોઇએ. કોઇ બીજી બ્રાન્ડના નામ પર ચરી ખાવાની આછકલાઇથી આપણી બ્રાન્ડ મજબૂત બની શકે નહીં. આપણી બ્રાન્ડે પોતાની ઇજ્જ્ત જાતે કમાવી જોઇએ. કસ્ટમરોના દિલો-દિમાગ પર પોતાની એક અવિસ્મરણીય છાપ પોતે અંકિત કરવી જોઇએ. કોઇની નકલ કરીને એ છાપ અંકિત કરી શકાય નહીં. કોપી કરીને બ્રાન્ડ બિલ્ડીંગ કરવાનો કોઇ શોર્ટકટ નથી હોતો.